УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

Б е о г р а д

**НАСТАВНО-НАУЧНОМ ВЕЋУ**

На предлог Одељења за социологију, Наставно-научно веће Филозофског факултета у Београду на седници одржаној 28. децембра 2023. године, именовало је комисију за оцену и одбрану докторске дисертације ***Социолошко дело Мирка М. Косића*** докторанда Ивана М. Јовановића, у саставу:

1. Проф. др Душан Мојић
2. Проф. др Ивана Спасић
3. Проф. др Данило Вуковић

Пошто се упознала с достављеном докторском дисертацијом колеге Ивана Јовановића, Комисија Наставно-научном већу Филозофског факултета у Београду подноси следећи

##### Р Е Ф Е Р А Т

**1. Основни подаци о кандидату и дисертацији**

Иван Јовановић рођен је у Београду 2. марта 1981. године. Основне академске студије социологије на Одељењу за социологију Филозофског факултета у Београду уписао је 2000. године, a завршио 2008. године, са просеком оцена 9,12. Дипломски рад бранио је на тему „Слободан Јовановић као социолог“. Мастер академске студије је уписао на Одељењу за социологију Филозофског факултета Универзитета у Београду и мастерирао 2011/2012. године с просеком оцене 9,83, одбранивши мастер тезу под насловом „Радомир Лукић као социолог“.

Од јануара 2009. године је запослен у Гимназији у Обреновцу као наставник социологије, а од школске 2014/2015. године до школске 2019/2020. био је ангажован као демонстратор за предмет Историјска социологија на Филозофском факултету у Београду.

Иван Јовановић има три објављена научна рада у часописима ранга М24 из области историје српске социологије.

* „Социологија и историја у Косићевом делу: осам деценија касније“ *Социолошки преглед,*  Год. LII/ јануар – март (ISBN 0085-6320, eISSN 2560-4880) XXXVII (3), 1 – 2018, 53 – 74 (DOI: 10.5937/socpreg52-16344
* „Да ли је Мирко М. Косић предвидео Велики рат?“, *Социолошки преглед,*  Год. XLVIII (октобар – децембар 2014), бр. 4/ YUISSN 0085-6320, no. 4, стр.583-600
* „Слободан Јовановић као социолог“, *Социолошки преглед*,Посебно издање, *Сто година социологије у Србији*, свеска 1/2012

Објавио је и два приказа у научним часописима:

* „Глобализација без маске“, приказ књиге *Глобализација. Аргументи против* (приредили Џери Мандер и Едвард Голдсмит), Клио, Београд 2003, 517 стр. у часопису *Нова српска политичка мисао,* vol XII, no 1-4.
* Приказ зборника *Мирко М. Косић као социолог*,у часопису *Социолошки преглед*, Год. XLVIII (јануар – март 2014), бр. 1/ YU ISSN 0085-6320

Уписао је академске докторске студије на Одељењу за социологију Филозофског факултета у Београду у октобру 2016. године. Одбранио је предлог теме докторске дисертације *Социолошко дело Мирка М. Косића* 1. марта 2019. године. Завршна верзија дисертације предата је у децембру 2023. године. Обим рада је 254 странице, од чега је 21 страница библиографија.

**2. Предмет и циљ дисертације**

Предмет истраживања докторске дисертације је опис, дисциплинарна контекстуализација и оцена рецепције социолошког дела Мирка М. Косића (1892–1956) у српској и европској социологији.

Мирко Косић је, током живота, највећи утицај остварио између два светска рата, када је у Србији (Југославији) објавио више социолошких књига, укључив и један од наших првих уџбеника социологије (1934). Свој научни рад наставио је и у емиграцији (1944-1956), као члан Немачког социолошког друштва (Келн), објављујући у часопису *Koelner Zeitschrift fuer Soziologie* низ социолошких радова. Сматра се да је, од свих међуратних српских социолога, Косић остварио највећи међународни углед. Међутим, утицај Косића на социологију у послератној Југославији (1944-1990), био је ограничен због Косићевог обављања функције заменика гувернера *Српске народне банке* под окупацијом (1941-1944), као и због емиграције.

Иван Јовановић је у свом докторату испитивао уплив свих ових биографских, као и политичких чињеница, на рецепцију и утицај социолошког дела Мирка Косића, како у Србији тако и у иностранству. Посебну пажњу Јовановић је обратио на досада занемарене Косићеве радове на немачком језику, нарочито оне објављиване у доба емиграције (1944-1956), како би утврдио елементе Косићевог социолошког дела који су га репрезентовали пред страном публиком.

Циљ дисертације био је не само допринос истраживању српске социолошке традиције, већ и допринос разумевању функционисања *режима истине* у научној заједници: како су српски и други социолози видели Косићево дело, како га виде данас, и да ли је његово дело у извесној мери потцењено и ограниченог утицаја, претежно из унутарнаучних – или, можда још више, из ваннаучних разлога.

Јовановић је имао за циљ да утврди вредност Косићеве социологије за изградњу и развој ове друштвене науке у Србији, као и актуелност његових налаза за данашње социолошко промишљање различитих друштвених феномена. Желео је и да опише и разуме унутрашњу динамику развоја и истраживачког самоодређења социологије у Србији крајем 20. и почетком 21. века, управо на примеру рецепције дела Мирка Косића.

**3. Основне хипотезе од којих се полазило у истраживању**

Докторанд је пошао од следећих претпоставки:

* Мирко М. Косић пре свега је социолог; иако се бавио и другим дисциплинама у друштвеним наукама, нарочито економијом, ипак је, по свом опусу и по основном научном опредељењу, био у првом реду социолог;
* Мирко М. Косић један је од најважнијих утемељивача социологије у Србији; али, његов утицај на нашу данашњу социологију ограничен је првенствено због политичке компромитације услед колаборације у Другом светском рату;
* Не постоји, међутим, једнозначни и једносмерни детерминизам између Косићеве социологије и његове политичке делатности; из Косићевог социолошког опуса нужно не следи и колаборација са фашистичким окупатором.

Докторанд је све наведене хипотезе пажљиво и систематски размотрио, анализирајући прикупљену грађу о социолошком делу Мирка Косића, као и налазе других истраживача који су оцењивали његово дело. Све хипотезе су проверене и потврђене као валидне.

**4. Кратак опис садржаја дисертације**

У „Уводу“ (1-20) објашњена је социолошка релевантност теме дисертације и истраживачка методологија.

Следи поглавље „Биографија Мирка М. Косића“ (20-38), у којем је описан живот и научни рад овог социолога.

У поглављу „Економско дело Мирка М. Косића“ (39-54) анализира се дисциплинарни карактер његовог научног стваралаштва и одговара на питање да ли је Косић био више економиста или социолог.

Поглавље „Опште карактеристике Косићевог социолошког опуса на српском језику“ (55-82) посвећено је, најпре, периодизацији Косићевог социолошког стваралаштва, разматрању његових раних социолошких дела (*Пангерманизам*, 1912. и *Модерна Германија*, 1912), његовом раду на часопису *Друштвени живот* (1920–1930), као и његовим кључним социолошким књигама написаним на српском језику, из 1934. године (*Увод у општу социологију* и *Проблеми савремене социологије*).

У поглављу „Мирко М. Косић и посебне социолошке дисциплине“ (82-127), Јовановић разматра Косићев допринос историјској социологији, социологији села и политичкој социологији.

Наредно поглавље „Да ли је Мирко М. Косић предвидео Велики рат 1914. године?“ (127-143) анализира Косићеве социолошке капацитете да на основу описа и објашњења друштвено-историјских тенденција предвиди даљи развој прилика у политичким и међународним односима.

Поглавље „Социолошко дело Мирка М. Косића на немачком језику“ (144-171) детаљније упознаје српског читаоца са Косићевим кључним, али до сада непреведеним радовима објављеним на немачком језику: „Die soziologischen Grundlagen der Geburtenbeschraenkung (1917)“, „Die soziale Differenzierung der Jugoslawen“ (1934), „Aus den Tiefen des Balkans“ (1949) и „Zellen und Cliquen: Erste Vortrag“.

„Критике Косићевог социолошког стваралаштва“ (171-182) назив је поглавља у ком Јовановић износи критике Јована Скерлића, Милоша Тривунца и Милована Митровића, на рачун Косића – настојећи да што објективније самери њихове домете и аргументацију.

Следеће поглавље има наслов: „Каква је веза између Косићевог социолошког дела и његове јавне активности?“ (182-204). У оквиру овог поглавља Јовановић разматра однос Косића према национализму, фашизму, националсоцијализму и марксизму. При том, докторанд настоји да формира мишљење, самостално и што је могуће објективније, о природи везе између Косићеве политичке делатности и његовог научног (социолошког) дела.

У поглављу „Вредност и научни значај Косићевог социолошког дела“ (204-223), Јовановић износи сопствену оцену вредности и научног значаја Косићевог социолошког дела, закључујући да је, без обзира на све контроверзе, Косић несумњиво био најважнији српски међуратни социолог.

Дисертација Ивана Јовановића завршава се „Закључком“ (224-232), у ком аутор резимира своје најважније налазе, као и списком „Извора“ и „Литературе“

**5. Остварени резултати и научни допринос дисертације**

Докторска дисертација Ивана М. Јовановића *Социолошко дело Мирка М. Косића* оригиналан је научни рад који представља важан допринос истраживању историје социологије у Србији. Дисертација успешно и систематски испитује различите контроверзе везане за теоријско и политичко деловање Мирка М. Косића, дајући систематски преглед ривалских оцена и поставки које су присутне у социолошкој литератури.

Докторанд је показао да несумњиво влада емпиријском грађом, као и да влада различитим теоријско-истраживачким приступима овој материји. Испољио је способност самосталног критичког преиспитивања како изворне грађе, тако и различитих интерпретација. Демонстрирао је способност да може самостално да истражи релевантно научно питање, да уме да методолошки постави истраживање, те да га спроведе у складу са свим уобичајеним научним стандардима.

Стога је ова дисертација важан допринос истраживању историје српске социологије, као и допринос бољем разумевању теоријских контроверзи које су присутне у данашњој српској социологији.

**6. Закључак**

Докторска дисертација Ивана М. Јовановића *Социолошко дело Мирка М. Косића* самостално је научно дело које сведочи о докторандовом познавању материје, разумевању истраживачких проблема, те компетентности у давању научних објашњења. Дисертација је у свему урађена у складу с одобреним предлогом докторске тезе и несумњив је допринос развоју социолошког објашњења спорних питања везаних за историју српске социологије.

На основу ових закључака, Комисија предлаже Наставно-научном већу да прихвати овај реферат и да кандидату Ивану М. Јовановићу омогући усмену одбрану докторске дисертације *Социолошко дело Мирка М. Косића*.

Београд, 15. јануара 2024. године Комисија:

проф. др Душан Мојић, редовни професор

Филозофског факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Ивана Спасић, редовни професор

Филозофског факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Данило Вуковић, редовни професор

Правног факултета Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_