Наставно-научном већу

Филозофског факултета у Београду

Изабрани у Комисију за оцену и одбрану докторске дисертације **„Промене у политици историје и култури сећања у Европи – случај Србија 1980-1990“** кандидата **Драгана М. Поповића**, подносимо Већу и надлежним телима Универзитета у Београду следећи извештај:

**РЕФЕРАТ О ЗАВРШЕНОЈ ДОКТОРСКОЈ ДИСЕРТАЦИЈИ**

1. **Основни подаци о кандидату и дисертацији**

Драган Поповић рођен је 12. октобра 1980. године у Краљеву, где је завршио основну и средњу школу. Дипломирао је на Правном факултету Универзитета у Београду 2003, где је стекао и мастер диплому 2013. године, одбранивши мастер рад „Право на истину у међународном праву“ са оценом 10. Докторске студије уписао је 2020. на Катедри за Општу савремену историју Филозофског факултета у Београду.

Драган Поповић се годинама бави истраживањем културе сећања, политика историје, национализма и историје Југославије, пре свега кроз истраживачки и практичан рад у организацијама цивилног друштва. Консултант је за Србију Европског фонда за демократију. У организацијама цивилног друштва радио је на позицијама истраживача, координатора програма, програмског и извршног директора. Оснивач је и директор Центра за практичну политику и члан управног одбора Куће људских права у Београду. Активан је у бројним националним, регионалним и међународним мрежама које окупљају организације за људска права и друге организације цивилног друштва. Учесник је бројних домаћих и међународних скупова о култури сећања, национализму, историји Југославије и њеном распаду.

Објавио је велики број публикација, анализа и извештаја из области људских и мањинских права, владавине права, европских интеграција и транзиционе правде. Био је предавач на бројним школама, семинарима и радионицама на тему заштите људских права, суочавања с прошлошћу, историје СФРЈ и владавине права у Србији и региону. Објавио је неколико научних радова који се односе на историју Југославије, културу сећања и национализам, између осталих: „Krvavi trag srpskih radikala od 1991. do 1993. godine“, u: *Ogledi o ratovima devedesetih – zbornik radova mladih istraživača*, ur. Marijana Toma i Ivan Jovanović, Beograd: UNDP, 2022, 72 – 95; „Vreli dalmatinski srpanj 1989”, *Tragovi*, 4, 2 (2021), 93 – 121; „Ubijanje jugoslovenske ideje – lična perspektiva” u: *Raspad Jugoslavije početkom 1990-ih godina: kontekst, posljedice, iskustva*, Sarajevo: Udruženje za modernu historiju, 2021, 119 – 134; „Фељтони у дневној штампи у Србији 1985-1990”, *Годишњак за друштвену историју*, 26, 3 (2019), 73 - 92. Говори и пише енглески jeзик.

\*\*\*

Завршена докторска дисертација под насловом **„Промене у политици историје и култури сећања у Европи – случај Србија 1980-1990“** има 364 стране. Текст дисертације подељен је на Предговор, Увод, пет поглавља и Закључак, уз списак извора и литературе и списак скраћеница на крају.

1. **Предмет и циљ дисертације**

Предмет истраживања докторске дисертације Драгана Поповића je промена политике историје и културе сећања у Србији 1980-их година XX века. У раду су приказани трендови историјског ревизионизма у Западној и Источној Европии како су њихови наративи коришћени у рату сећања у Србији. Промене у кулутри сећања и политици историје у Србији анализирани су кроз деловање кључних актера сећања, кроз формирање и промоцију нових наратива и кроз последице које су настале поменутим променама. Хронолошки оквир смештен је између смрти Јосипа Броза Тита 1980. као несумњиво преломног тренутка за Југославију и 1990. године, када су одржани вишестраначки избори у свим југословенским републикама и када је престао да постоји политички систем на којем је почивала социјалистичка Југославија.

Главни циљеви дисертације били су да пружи одговоре на следећа питања:

1. Ко је мењао културу сећања у Србији, а ко је пружао отпор, пре свега кроз анализу рада актера сећања у посматраном периоду;
2. Како је мењана култура сећања, кроз анализу метода циљаног историјског ревизионизма коришћених у формирању и промовисању нових и рушењу старих наратива;
3. Зашто је мењана култура сећања, кроз истраживање и анализу деловања актера, али и кроз последице које су наступиле тим деловањем.

Да би одговорио на постављена питања, Поповић је користио широк спектар методолошких инструмената, од класичног историографског метода, преко компаративног метода, па до методологије помоћних теоријских дисциплина попут студија сећања и студија национализма. Због комплексности теме коришћена је и методологија других наука, пре свега социологије, антропологије, политикологије и студија медија. Овако широка теоријско-методолошка основа омогућила је да се прикупљена грађа и литература анализира из више углова. Захваљујући томе, у дисертацији су сагледани владајући трендови у друштву и политици у Србији 1980-их, који су формирали контекст у ком је дошло до промене културе сећања, затим је анализирано понашање актера сећања и последице које су након тога наступиле, а такође су формулисани и анализирани кључни наративи нове културе сећања и инструменти којима су они постали доминантни у колективном памћењу друштва у Србији. У дисертацији, Србија није посматрана као изолован случај, већ су владајући трендови у Србији 1980-их стављени у шири, југословенски и европски контекст.

1. **Основне хипотезе од којих се полазило у истраживању**

Драган Поповић је у раду поставио неколико хипотеза, користећи се притом релевантном теоријском и методолошком литературом и анализом архивске грађе, периодике и других извора. Најважније хипотезе су следеће:

* Култура сећања у Србији мењана је током 1980-их прво као део напора носилаца националистичке идеологије из дела црквених и интелектуалних кругова, а од краја 1980-их и као заједнички подухват њих и њихових савезника из Савеза комуниста Србије, с циљем успостављања власти у Србији и Југославији.
* Измене у култури сећања и политици историје у Србији у исто време су биле и део европског тренда историјског ревизионизма који је током 1980-их био врло присутан у Западној, а од краја 1980-их и у Источној Европи.
* Култура сећања у Србији могла је да се измени тек када су актери сећања који су промовисали националистичку политику историје ушли у савез са владајућом партијом у Србији и њеним ауторитарним лидером, Слободаном Милошевићем, који им је ставио на располагање све ресурсе под државном контролом, укључујући и медије, што је било одлучујуће за победу националистичке идеологије.
* Колективно памћење грађана Србије (и Срба широм Југославије) мењано је кроз коришћење методе циљаног историјског ревизионизма у ком су теме и наративи пажљиво бирани како би се постигао што већи ефекат код људи.
* Део актера сећања бранио је све време колективно памћење формулисано након Другог светског рата, користећи се његовим јаким темељима и широкој прихваћености међу људима. Рат сећања је стога трајао у Србији (и Југославији) све време у посматраном периоду.

Сматрамо да је кандидат у докторској дисертацији доказао да су хипотезе од којих је пошао у истраживању биле добро и прецизно дефинисане и да је успео да их кроз истраживање и анализе потврди.

1. **Кратак опис садржаја дисертације**

Докторска теза Драгана Поповића почиње **Предговором** (стр. 1-11) у ком су описани предмет, методологија и анализа коришћених извора. Дат је и списак појмова који су коришћени у раду са кратким дефиницијама, као и хронолошки оквир.

**Увод – теоријски оквир** (стр. 12-43) садржи теоријске оквире културе сећања и национализма, као и објашњења политике историје и историјског ревизионизма. Дат је преглед главних карактеристика историјског ревизионизма у Источној и Западној Европи са посебним нагласком на оне наративе који су се сретали и у Србији.

У оквиру првог поглавља **Слика Југославије 1980-1990. и владајућа култура сећања** (стр. 44-96) налазе се три потпоглавља. У првом се даје преглед културе сећања у социјалистичкој Југославији, тј. њени кључни елементи који су били рушени 1980-их – НОБ као оснивачки мит и братство-јединство као као темељна вредност заједнице. У другом потпоглављу дат је преглед политичке и економске ситуације у Југославији од 1980. до 1990. коју су карактерисале свеопшта криза, економско осиромашење и губитак поверења грађана у институције. Треће потпоглавље бави се развојем друштвених структура и културном сценом тог времена. Доминантне појаве и процеси у друштву и култури у великој мери су утицале на развој и рецепцију нових наратива, као и на понашање актера сећања током посматране деценије.

Друго поглавље – **Актери сећања** (стр. 97-147) – даје у три потпоглавља преглед деловања најзначајних актера у друштву када је у питању однос према запамћеној прошлости. У првом потпоглављу анализира се деловање најмоћнијег актера сећања – партије на власти која је, посебно након промене на врху 1987, контролисала готово све институције, медије и кључне јавне ресурсе у држави. У другом потпоглављу се разматра интелигенција као актер сећања, како националистичка која је била један од креатора и промотера нове политике историје, тако и она критичка која је пружала отпор националистичкој идеологије. Треће потпоглавље разматра деловање других важних актера сећања – верских заједница, цивилног друштва и Југословенске народне армије и СУБНОР-а.

Треће поглавље **Разградња државе – однос према Југославији** (стр. 148-198) састоји се од четири потпоглавља. У првом се анализира промена колективног памћења далеке прошлости, затим повратак „славној прошлости”, тј. стварање новог односа према средњем веку, балканским ратовимаи посебно Првом светском рату. У другом потпоглављу се анализира промена дотадашњих историјских закључака о првој Југославији, укључујући и потпуно превредновање њеног оснивања, устројства и односа према самом појму југословенства. У трећем потпоглавњу приказује се промена у колективном памћењу периода социјалистичке Југославије, уз приказивање кључних наратива формираних од стране ревизиониста. На крају, у последњем потпоглављу се објашњава како су ревизионистички наративи о Југославији превладали у друштву.

Четврто поглавље **Деконструкција оснивачког мита – однос према народно-ослободилачкој борби** (199-250) бави се партизанском борбом као темељем нове Југославије. Оснивачки мит државе морао је бити срушен, како би се срушила и сама држава. У четири потпоглавља обрађују се промена у приказивању партизана, нов однос према српским националистичким формацијама у Другом светском рату – четницима, недићевцима и љотићевцима, промена односа према команданту партизанских јединица – Јосипу Брозу Титу и на крају, резултати промене наратива и победа нове културе сећања када је у питању памћење Другог светског рата.

Пето поглавље **Буђење нације – однос према другима** (стр. 251-297) приказује промене у култури сећања када је у питању однос Срба са другим народима у Југославији. У поглављу се доказује да је кварење ових односа био важан елемент нове културе сећања. Односи са другима приказани су као искључиво антагонистички уз брисање сећања на периоде сарадње и заједничког деловања. Поред прегледа односа према „измишљеним“ нацијама – Црногорцима, Македонцима и Муслиманима, посебно су у два потпоглавља обрађени односи са две националне заједнице претворене новим наративима у главне непријатеље Срба – Хрватима, и Албанцима који су претендовали на Косово, територију коју је српски национализам посматрао као колевку нације и извор најважнијег националног мита.

На крају се налазе **Закључак** (стр. 298-305) у ком су сумирани резултати научног истраживања, **Списак извора и литературе** (стр. 306-356) и **Списак скраћеница** (стр. 357-359).

1. **Остварени резултати и научни допринос дисертације**

Захваљујући избору теме, коришћењу разноврсних извора, литературе и теоријско-методолошког оквира, уз добро постављене хипотезе ициљеве рада, Драган Поповић је написао научно утемељену докторску дисертацију, која представља важан допринос изучавању културе сећања у Европи кроз детаљну анализу случаја Србије од 1980. до 1990. Дисертација употпуњује досадашња истраживања о утицају промене културе сећања на изградњу и разградњу идентитета заједнице, њених темељних вредности и преовлађујућих идеолошких праваца. Својим анализама и закључцима, Драган Поповић је дао прилог и изучавању историје Југославије у последњној деценији њеног постојања, као и проучавању узрока, метода и последица доласка на власт националистичке идеологије у Србији и Југославији 1980-их. Поред тога, захваљујући озбиљном методолошком и теоријском приступу, дисертација Драгана Поповића даје значајан допринос даљем развоју студија сећања и студија национализма у српској историографији.

1. **Закључак**

Упознавши се са текстом докторске дисертације Драгана М. Поповића, Комисија је закључила да је дисертација урађена у складу са одобреном пријавом теме. Кандидат је поставио јасне хипотезе, користио је одговарајуће методолошке инструменте и анализирао је велики број извора и веома широк опсег постојеће литературе о теми. Осим архивске грађе и периодике, коришћени су и усмени интервјуи, а анализирана је, поред научне, мемоарске и публицистичке литературе и филмографија, књижевност и музичка продукција у посматраном периоду. Кандидат Поповић је урадио зрео и теоријски и методолошки утемељен научни рад, који представља значајан допринос историографији, као и студијама сећања и студијама национализма како на локалном, тако и на регионалном и европском нивоу. Дисертација представља оригинално научно дело, настало као резултат темељног истраживања и скрупулозне примене научне методологије. На основу приложених материјала и документације, Комисија је заузела став да се ради о важној теми која ће бити од великој значаја и за научну, али и за ширу заједницу у Србији и Европи и која ће проширити знање и попунити празнине у досадашњим истраживањима културе сећања. На основу свега наведеног, Комисија даје позитивну оцену докторске дисертације Драгана Поповића **„Промене у политици историје и култури сећања у Европи – случај Србија 1980-1990“** и констатује да су се стекли сви услови за њену усмену одбрану.

У Београду, 22. јануара 2024.

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Дубравка Стојановић

Редовна професорка

Филозофски факултет

Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Ивана Спасић

Редовна професорка

Филозофски факултет

Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Florian Bieber

Center for Southeast European Studies

University of Graz

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Олга Манојловић-Пинтар

Виша научна сарадница

Институт за новију историју Србије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Немања Радоњић

доцент

Филозофски факултет

Универзитет у Београду